Dooiepunt glo bereik in Grey-mediasieprosesDeon Scheepers, hoof van Grey Kollege Sekondêre Skool in Bloemfontein. Foto: Facebook Die mediasieproses tussen Grey Kollege Sekondêre skool in Bloemfontein en Deon Scheepers, die skoolhoof, het glo op ŉ dooiepunt uitgeloop. Scheepers het in ŉ plasing op sy Facebook-blad gesê die mediasieproses op 30 Junie tussen hom en lede van die beheerliggaam was “ongelukkig” nie suksesvol nie. “Die opvolgmediasie wat op 7 Julie vanjaar sou plaasvind, het ook deur die mat geval. Die Suid-Afrikaanse Onderwysersunie (SAOU) het nie die gesprekke bygewoon nie,” lui die inskrywing verder. Scheepers meen vir die mediasieproses om suksesvol te wees, moes die besluit, of sogenaamde resolusie, wat op 15 Mei vanjaar deur die beheerliggaam geneem en waartydens van Scheepers se regte en verpligtinge teruggetrek is, herroep word. Maroela Media het vroeër berig Henry Büchner, voorsitter van die skool se beheerliggaam, het op 15 Mei in ŉ verklaring gesê dié “ingrypende bestuursbesluit” om Scheepers van sy beheerliggaampligte te onthef spruit uit ŉ onherstelbare verbrokkeling van die vertrouensverhouding tussen Scheepers en die beheerliggaam. Volgens Büchner het alle vroeëre pogings om die geskille tussen die twee partye te besleg op ŉ dooiepunt uitgeloop. Scheepers het kort daarna ŉ hofaansoek ingedien om te versoek dat die beheerliggaam se besluit omgekeer word. Scheepers het Sondag gesê die departement van onderwys het intussen aanbeveel dat Jurie Geldenhuys, wat deur die beheerliggaam as tydelike skoolbestuurder aangestel is, sy verantwoordelikhede as skoolhoof van Grey Primêr hervat. Scheepers het laastens genoem dat hy steeds ontvanklik is vir enige vorm van mediasie. “Dit is egter belangrik dat ŉ neutrale voorsitter die mediasieproses moet lei. Daar moet ook vooraf oor die agendapunte ter bespreking ooreengekom word. Indien almal nie binnekort tot ŉ vergelyk kom nie, sal die saak op 20 Augustus 2018 in die hooggeregshof aangehoor word.” Scheepers het beklemtoon dat hy sy eie regskoste betaal. Büchner het Maandagoggend aan Maroela Media gesê die skool is van plan om ŉ amptelike verklaring saam te stel waarin hulle op dié plasing reageer.